b'\n_START_ARTICLE_\nGorgonzola (sir)\n_START_PARAGRAPH_\nGorgonzola je vrsta italijanskega  sira s plemenito plesnijo, ki ga lahko pri\xc5\xa1tevamo med poltrde sire ali pa med mehke sire.\n_START_SECTION_\nZna\xc4\x8dilnosti\n_START_PARAGRAPH_\nTesto gorgonzole je bele ali rumenkaste barve, gibko, mehko, skoraj mazavo, ne sme se drobiti, prepredeno je z ne\xc5\xa1tetimi nitkami posebno \xc5\xbelahtne plesni Penicillium gorgonzola. Na mestih, kjer se je mo\xc4\x8dneje razvila plesen, so lahko nepravilna drobna o\xc4\x8desca. Okus je ne preoster, pikanten, primerno slan, slasten. Sir ima \xc4\x8dist vonj. Hlebec gorgonzole je visoke valjaste oblike, z ravnimi ploskvami. Premer hlebca visokega 10 do 15 cm je od 18 do 20 cm. Kompaktna rde\xc4\x8dkasta skorja je gladka, vla\xc5\xbena, z vidnimi vbodi, brez plesni.  Hlebci sira tehtajo do 8 kg in so \xc4\x8desto zamotani v posebno rde\xc4\x8dkasto-rjavo glino ali pa zelen staniol papir.\n_START_SECTION_\nProizvodnja\n_START_PARAGRAPH_\nSprva so usirjali posebej ve\xc4\x8derno in posebej jutranje kravje mleko in iz te me\xc5\xa1anice izdelovali sir. Zorili so ga podobno kot rokfor v Franciji in sicer v naravnih votlinah. Tudi pri tem siru je danes postopek posodobljen. \xc4\x8cas zorenja je najmanj 2,5 meseca (do 8 mesecev). Gorgonzola vsebuje najmanj 48% ma\xc5\xa1\xc4\x8dobe v suhi snovi, okoli 60% vode v nema\xc5\xa1\xc4\x8dobni snovi, ter okoli 3% kuhinjske soli.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nV Italiji so \xc5\xbeivila z za\xc5\xa1\xc4\x8dito ozna\xc4\x8dbe porekla ozna\xc4\x8dena s oznako \xc2\xbbDOP\xc2\xab\xc2\xa0(Denominazione di origine protteta), italijanska vina z za\xc5\xa1\xc4\x8dito ozna\xc4\x8dbe porekla pa z oznako \xc2\xbbDOC\xc2\xab\xc2\xa0(Denominazione di origine controllata).'